同正輔表兄遊白水山
作者：蘇軾
朝代：宋

paragraphs: 偉哉造物真豪縱，攫土摶沙爲此弄。
劈開翠峽走雲雷，截破奔流作潭洞。
因隨化人履巨迹，得與仙兄躡飛鞚。
曳杖不知巌谷深，穿雲但覺衣裘重。
坐看驚鳥救霜葉，知有老蛟蟠石甕。
金沙玉礫粲可數，古鏡寶奩寒不動。
念兄獨立與世疏，絕境難到惟我共。
永辭角上兩蠻觸，一洗胸中九雲夢。
浮來山高回望失，武陵路絕無人送。
筠籃擷翠爪甲香，素綆分碧銀瓶凍。
歸路霏霏湯谷暗，野堂活活神泉湧。
解衣浴此無垢人，身輕可試雲間鳳。